b'\n_START_ARTICLE_\nKurt Welter\n_START_SECTION_\n\xc5\xbdivljenjepis\n_START_PARAGRAPH_\nLuftwaffe se je pridru\xc5\xbeil 1. oktobra 1934, ko je bila le-ta \xc5\xa1e skrivna organizacija in se takoj za\xc4\x8del \xc5\xa1olati za pilota. Zaradi svojih nadpovpre\xc4\x8dnih sposobnosti je bil imenovan za in\xc5\xa1truktorja. Sprva je delal v 63. \xc5\xa1olskem letalskem polku (Flieger-Ausbildungs-Regiments 63), kasneje pa v letalski \xc5\xa1oli v Quedlinburgu. 10. avgusta 1943 je bil preme\xc5\xa1\xc4\x8den v \xc5\xa1olo za \xc5\xa1olanje pilotov no\xc4\x8dnih lovcev (Blindflugschule 10)._NEWLINE_2. septembra 1943 je bil prvi\xc4\x8d preme\xc5\xa1\xc4\x8den v aktivno slu\xc5\xbebo in sicer v 5. eskadriljo lovske skupine 301 (5./JG 301). Skupina je delovala kot no\xc4\x8dna lovska skupina in je pono\xc4\x8di napadala zavezni\xc5\xa1ke bombnike, ki so bombardirali rajh. Svoji prvi zra\xc4\x8dni zmagi je dosegel na svoji prvi nalogi, v no\xc4\x8di z 22. na 23. september, ko je sestrelil dva te\xc5\xbeka \xc5\xa1tirimotorna bombnika nad Hannovrom. Na svoji tretji nalogi je v no\xc4\x8di s 3. na 4. oktober 1943 sestrelil \xc5\xa1e dva bombnika, naziv letalskega asa pa si je zagotovil v no\xc4\x8di z 22. na 23. oktober, ko je sestrelil \xc5\xa1e tri \xc5\xa1tirimotorne bombnike. Do za\xc4\x8detka aprila je na 15 nalogah sestrelil \xc5\xbee 17 sovra\xc5\xbenih letal, za kar je bil 10. maja 1944 odlikovan z Nem\xc5\xa1kim kri\xc5\xbeem v zlatu._NEWLINE_Welter je napredoval v \xc4\x8din poro\xc4\x8dnika in bil 7. julija 1944 preme\xc5\xa1\xc4\x8den v 5. eskadriljo lovske skupine 300 (5./JG 300). V istem mesecu je sodeloval v dnevnih in no\xc4\x8dnih lovskih nalogah in v tem mesecu podnevi sestrelil tri ameri\xc5\xa1ke lovce North American P-51 Mustang in dve lete\xc4\x8di trdnjavi Boeing B-17._NEWLINE_25. julija 1944 je bil Welter ponovno preme\xc5\xa1\xc4\x8den, tokrat v 1. eskadriljo 10. skupine no\xc4\x8dnih lovcev (1./NJG 10). V no\xc4\x8di z 29. na 30 avgust 1944 je v eni no\xc4\x8di sestrelil kar \xc5\xa1tiri britanke te\xc5\xbeke bombnike Avro Lancaster._NEWLINE_4. septembra istega leta je bil Welter ponovno preme\xc5\xa1\xc4\x8den. Tokrat so ga poslali v novo ustanovljeno enoto 10./JG 300, ki so jo ustanovili za boj proti hitrim britanskim dvomotornim lovskim bombnikom De Havilland Mosquito. V istem mesecu je Welter sestrelil \xc5\xa1est teh letal, v enega pa se je celo namerno zaletel s svojim lovcem. Za svoja dejanja je bil 18. oktobra 1944 pri 34 zabele\xc5\xbeenih zra\xc4\x8dnih zmagah odlikovan z vite\xc5\xa1kim kri\xc5\xbeem, \xc5\xbee 2. novembra pa je bil preme\xc5\xa1\xc4\x8den k II./NJG 11, 11. novembra 1944 pa je prevzel povejstvo nad novo ustanovljeno skupino namenjeno prestrezanju britanskih Mosquitov. Skupina se je sprva po ustanovitelju imenovala Sonderkommando Stamp, se kasneje preimenovala v Sonderkommando Welter, 28. januarja 1945 pa se je preimenovala v 10./NJG 11. Skupina je bila opremljena z reaktivnimi lovci Messerschmitt Me 262. S tem lovcem je Welter sestrelil 25 Mosquitov in dva te\xc5\xbeka bombnika v no\xc4\x8dnih ter dva dodatna Mosquita v dnevnih nalogah._NEWLINE_Kljub temu, da je bil Welter preizkusni pilot za letala Me 262, opremljena z novim radarjem Neptun, je ve\xc4\x8dino svojih zmag dosegel v letalu s standardnim radarjem. Welter je bil 9. marca 1945 odlikovan s hrastovimi listi k vite\xc5\xa1kemu kri\xc5\xbecu (Nr 769) za dose\xc5\xbeenih 48 zra\xc4\x8dnih zmag. V svoji karieri je na 93 nalogah dosegel 63 zra\xc4\x8dnih zmag, od katerih jih je bilo 56 dose\xc5\xbeenih pono\xc4\x8di. Pri zmagah, dose\xc5\xbeenih z Me 262 pa so v razli\xc4\x8dnih literaturah navedene razli\xc4\x8dne \xc5\xa1tevilke. Nekateri avtorji navajajo 24, drugi pa 29 dose\xc5\xbeenih zmag._NEWLINE_Vojno je Welter pre\xc5\xbeivel kot letalski as z najve\xc4\x8d zra\xc4\x8dnimi zmagami, dose\xc5\xbeenimi z reaktivnim lovcem, 7. marca 1949 pa je pri Lecku, v nem\xc5\xa1ki zvezni de\xc5\xbeeli Schleswig-Holstein umrl v nesre\xc4\x8di. Pri \xc4\x8dakanju pred zapornicami so z vlaka na njegov avtomobil padla slabo pritrjena debla in ga zme\xc4\x8dkala pod seboj.'